text: Kommune udleverede 300 borgeres cpr-numre 
  10 januar 2017 kl. 16.05
  Haderslev Kommune har ved en fejl udleveret næsten 300 borgeres CPR-numre til en anden borger. Kommunen opdagede ikke selv fejlen.
  I Gram er de vrede.
  - Det er jeg sådan set sur over, siger Jimmy Nielsen til TV SYD.
  Han og 297 andre borgere i Haderslev Kommune har ved en fejl fået deres CPR-nummer udleveret til en fremmed borger, da personen anmodede kommunen om aktindsigt i nogle dokumenter, der handler om vindmøller.
  - Hvis det kan havne der, så kan det havne alle andre steder, fortsætter han.
  Jimmy Nielsen, : "Hvis det kan havne der, så kan det havne alle andre steder, fortsætter han"
  De borgere, der har fået deres CPR-numre udleveret til en fremmed, har nu modtaget et brev fra Haderslev Kommune, hvor de beklager fejlen. TV SYD har i dag læst den beklagelse, kommunen har sendt.
  Var ikke opmærksomme på fejlen i et år
  I brevet står blandt andet, at kommunen blev opmærksom på fejlen i december måned sidste år, selvom CPR-numrene blev sendt til borgeren næsten et år inden, nemlig den 21. januar 2016. Derudover skriver kommunen, at de ikke selv var opmærksomme på at CPR-numrene var blevet sendt, indtil en borger gjorde dem opmærksom på fejlen.
  Jimmy Nielsen: "Vores CPR-numre ligger og sejler rundt i fædrelandet. Det er jeg godt nok sur over"
  ”Haderslev Kommune er først blevet opmærksom på fejlen den 25. december 2016 kl. ca. 02:00, fordi en borger har henvendt sig til kommunen på Facebook og gjort opmærksom på dette forhold.”, skriver kommunen i det brev, som de har sendt ud til de knap 300 borgere. I brevet står der også, at CPR-numre kun er sendt til den pågældende person, og at kommunen har bedt om at dokumentet bliver slettet. CPR-numrene har ikke været tilgængelige på nettet.
  - Det er sket i januar 2016, og vi får først brevet i 2017, og det gør vi, fordi der er en, der gør kommunen opmærksom, at vores CPR-numre ligger og sejler rundt i fædrelandet. Det er jeg godt nok sur over, siger Jimmy Nielsen.
  
  
  
  